Tilinpäätösmenettelyjen kehittämistä selvittävä työryhmä

Asettaminen	
	Valtiovarainministeriö on tänään asettanut työryhmän selvittämään valtion tilinpäätösmenettelyjen kehittämistä ja tekemään ehdotukset tarvittavista säädösmuutoksista.	

Toimikausi	
	 20.12.2001-30.6.2002   	

Tausta	
	Valtion taloushallintoa on  uudistettu viime vuosina voimaperäisesti. Uusimuotoinen liikekirjanpito otettiin käyttöön talousarviokirjanpidon rinnalle vuonna 1998. Samassa yhteydessä valtionhallinnon raportointia ja tarkastusta on kehitetty. Eduskunnalle annettavia kertomuksia on myös uudistettu rakenteellisesti ja sisällöllisesti. Kehittämistyö on kuitenkin vielä kesken erityisesti tilinpäätösmenettelyjen osalta. Ministeriöiden tehtäviä ja vastuuta hallinnonalan virastojen ja laitosten tilinpäätöksen käsittelyssä olisi tarpeen  selkiinnyttää sekä virastojen ja laitosten tulosvastuun ja  tilivelvollisuuden toteutumista tehostaa. Tilinpäätösmenettelyn osalta ehdotukset edellyttävät lainsäädännön muutoksia, ainakin asetukseen valtion talousarviosta (1243/1992).

Nykyisellään valtiokonttori  laatii valtion tilinpäätöksen eli valtion tuotto- ja kululaskelman,  valtion taseen ja valtion talousarvion toteutumisen osoittavan laskelman sekä allekirjoittaa ne. Valtiokonttori myös kokoaa tilinpäätösasiakirjan sekä julkaisee  sen painettuna. Valtion tilinpäätöksen sisällöstä, vahvistamisen siirtämisestä valtioneuvoston käsiteltäväksi sekä sen eduskuntakäsittelystä on käyty keskustelua. Esillä on ollut ehdotus valtion tilinpäätösjulkaisun ja hallituksen kertomuksen valtiovarain hoidosta ja tilasta yhdistämisestä yhdeksi tilinpäätösasiakirjaksi. 

Toisaalta on keskusteltu siitä, minkälaista tilintarkastusraportointia valtioneuvosto tarvitsisi ennen kuin se hyväksyisi valtion tilinpäätöksen. Valtiontalouden tarkastusvirastosta annetun lain yleisperusteluissa on tuotu esiin, että huolimatta tarkastusviraston siirtymisestä eduskunnan yhteyteen sen toiminnassa ja suuntaamisessa otettaisiin edelleen huomioon myös valtioneuvoston ja sen alaisen hallinnon tarpeet. Lisäksi tilinpäätösaineiston auditoinnista  on mm. OECD:n piirissä käyty keskustelua, mitä tulisi työn yhteydessä selvittää.

Edellä esitettyihin kysymyksiin liittyy olennaisena asiana käsittelyjen aikataulu. Erityisesti eduskunnan taholta on esitetty toivomuksia tilinpäätösaikataulujen aientamisesta siten, että eduskunta saisi jo kevätistuntokaudella käsiteltäväkseen edellistä vuotta koskevan tilinpäätösaineiston.

Hallitus käsitteli iltakoulussaan 20.06.2001 keskushallintohankkeen ministerityöryhmän laatimia suosituksia keskushallinnon uudistamiseksi. Ministeriöiden tulosohjausroolin terävöittämistä koskevassa kannanotossa esitetään ministeriöiden ja niille tulosvastuisten yksiköiden tulossopimuskäytännön kehittämistä. Kannanotto tähtää tulosvastuun korostamiseen valtionhallinnon tulosohjausprosessissa ja siinä käsitellään kysymystä tulosvastuisten yksiköiden tarkemmasta yksilöimisestä sekä tulossopimusten sisältöä ja  tuloksellisuusraporttien käsittelyä ministeriöissä.

Valtiontalouden tarkastusviraston taholta on tuotu esiin, että talousarvioasetuksen 63 §:ssä esitetty tilivirastojen oikeiden ja riittävien tietojen vaatimus ei erityisesti toiminnan tuloksellisuutta koskevien tietojen osalta ole riittävän selkeästi määritelty asetuksen 65§:n 2 momentissa. Vaatimustason täsmentämisellä voitaisiin edistää asianmukaisen tilivelvollisuuden toteutumista ja tilinpäätöksen yhtenäisyyttä sekä selkeyttää tulosohjausta.	

Tavoitteet	
	Työryhmän työn tavoitteena on parantaa tulosvastuun ja tilivelvollisuuden toteutumista ja niiden seurantaa saattamalla valtion tilinpäätös poliittisen tason eli valtioneuvoston yleisistunnon käsiteltäväksi, selkiinnyttämällä tilinpäätösmenettelyitä, tehostamalla ministeriöiden tulosohjausta ja tilivirastojen tilinpäätösten käsittelyä. 	

Tehtävä	
	Työryhmän tehtävänä on 
- selvittää virastojen ja laitosten tilinpäätösten käsittelyä  koskevia periaatteita ja menettelyitä,
- selvittää tilivirastojen ja ministeriöiden tilinpäätösten oikeiden ja riittävien tietojen selkeyttämistä erityisesti tuloksellisuuden osalta
- selvittää valtion tilinpäätösmenettelyn kehittämistarpeita tavoitteena siirtää valtion tilinpäätöksen käsittely valtioneuvoston yleisistunnon tehtäväksi ottaen huomioon valtion tilinpäätöksen hyväksymiskäytännöt EU-maissa 
- selvittää tilintarkastuksen asema tilinpäätösprosesseissa samoin kuin tilintarkastuksen rooli valtion tilinpäätöksen yhteydessä
- selvittää valtioneuvoston tarpeet tarkastusvirastolta mahdollisen valtion tilinpäätöksen hyväksymisen/tarkastuksen suhteen 
- tehdä ehdotukset tarvittavista muutoksista tilinpäätösten käsittelyyn ja tilintarkastuksen järjestämiseen ministeriöissä ja valtioneuvostossa sekä
- laatia ehdotukset toimenpiteiden edellyttämiksi säädösmuutoksista.
Työryhmän tulee ehdotuksissaan ottaa huomioon eduskunnan puhemiesneuvostona 24.10 2001 asettaman valtiontaloudenhoidon valvontaan liittyvän kertomusmenettelyn selvittämän työryhmän ehdotukset.	

Organisointi	
	Puheenjohtaja 
Tuomas Pöysti, neuvotteleva virkamies, VM
Jäsenet
Raija Isotalo, hallitusneuvos, VM
Vesa Jatkola, budjettineuvos, VM 
Heikki Joustie, hallitusneuvos, VM
Marja Heikkinen-Jarnola, talousjohtaja, LVM
Raimo Ikonen, apulaisosastopäällikkö, STM
Erkki Mäki-Ranta, tarkastusneuvos, VTV
Maileena Tervaportti-Asikainen, ylikamreeri, VK 
Sihteerit
Juha Majanen, budjettisihteeri, VM
Jukka Nummikoski, talouspäällikkö, VM

Kustannukset ja rahoitus	
	Työryhmän kustannukset momentilta 28.01.21 	

	Valtiosihteeri		Raimo Sailas

	Osastopäällikkö, 
	budjettipäällikkö		Timo Viherkenttä

LIITTEET	

JAKELU	
	Työryhmän puheenjohtaja, jäsenet  ja sihteerit
Valtioneuvoston hankerekisteri	

TIEDOKSI	
	Valtiovarainministeriön osastot, yksiköt ja viestintä
Liikenne- ja viestintäministeriö
Sosiaali- ja terveysministeriö
Valtiontalouden tarkastusvirasto
Valtiokonttori